再韻謝和章  其二
作者：劉宰
朝代：宋

paragraphs: 公詩滄海生明月，草木光輝涯不竭。
僕如拙匠運斧斤，顔汗淋漓指流血。
心知短綆難汲深，拱把之木無繁陰。
風雅墮地幾千祀，牢落荒林鳴絡緯。
眼明紙上走虬龍，古錦囊中新奏功。
搜奇往往魑魅泣，窮高不礙天門重。
鵬飛羊角三萬里，筆勢翩翩有如此。
渠儂辟易虎負嵎，公獨從容禹行水。
端由萬卷胸中在，左右尋源無不會。
詩壇獨上四無人，烏兔驅車天倚蓋。
曹劉沈謝不支吾，陰何間隔孫山外。
池塘不夢春草青，愚生已分老田塍。
縣榻空煩禮徐穉，一笑相逢俄隔歲。
不辭入府異龐公，祇恐言詩非木賜。
朝來好語日邊傳，大惠寧許一州專。
詔書絡繹催朝天，紫薇帝庭領列仙。
釣船已入酒聖手，清風一枕無何有。
遮留當道擁車輪，尚能喚起隨邦人。